ORDE do 9 de febreiro de 2009 pola que se convocan axudas para o alumnado de formación profesional de centros docentes públicos e para o alumnado e profesorado de centros docentes concertados da Comunidade Autónoma de Galicia que participen en estadías en empresas de ámbito transnacional durante o ano 2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 17/02/2009

A mobilidade transnacional das persoas que desexan formarse ou contribuír a actividades de formación noutros países permite a mellora das competencias sociais dos individuos mediante a aprendizaxe da comunicación e a vida en sociedade, aumenta o respecto á diversidade e fomenta o aumento das competencias lingüísticas e profesionais.
No ámbito profesional a mobilidade é un medio privilexiado de lograr un espazo de emprego e traballo europeo, xa que lle dá a cada individuo a posibilidade de adquirir coñecementos teóricos, prácticos e de comportamento e, dun xeito máis amplo, competencias e cualificacións adaptadas ao espazo sen fronteiras da Unión Europea e á apertura a outros países.
No marco das relacións escola-empresa existen proxectos de colaboración por medio de estadías prácticas en empresas ou institucións. O intercambio de experiencias e as estadías formativas en centros educativos e empresas doutros países son aspectos esenciais para adquirir a visión dun mercado global no que a vida laboral se desenvolve sobre os principios de mobilidade e libre circulación dos traballadores.
Dado que a colaboración con centros educativos doutros países resulta fundamental como medio eficaz de facilitar o desenvolvemento de capacidades do alumnado a nivel profesional e que as axudas económicas provenientes de programas da Unión Europea resultan insuficientes para atender a forte demanda dos centros da nosa comunidade autónoma, a Consellería de Educación e Ordenación Universitaria convoca axudas para a realización de estadías formativas de alumnos e profesores co fin de posibilitar a mellora da súa competencia profesional.
Así mesmo, o actual proceso de xeneralización da formación profesional, estruturada en ciclos formativos e en que se establece con carácter obrigatorio e avaliable un período de formación en centros de traballo, fai necesario que os profesores e alumnos teñan un coñecemento directo dos procesos produtivos e as novas tecnoloxías utilizadas, que en moitos casos non se poden coñecer en empresas do contorno inmediato.
En consecuencia co anteriormente exposto, esta consellería
DISPÓN:
Primeiro.-Obxecto da convocatoria.
Convócanse axudas, en réxime de concorrencia competitiva, dirixidas ao alumnado de centros públicos e ao alumnado e profesorado de centros docentes concertados da Comunidade Autónoma de Galicia que participen en estadías en empresas doutros países durante o ano 2009. Estas axudas concederanse con cargo á partida orzamentaria 09.03.422M.480.0 por un importe total máximo de 200.000 euros. Este crédito distribúese en tres módulos, segundo o seguinte detalle:
-Prácticas de alumnos en empresas: 193.000 euros.
-Prácticas de profesorado en empresas: 4.000 euros.
-Visitas preparatorias de profesorado: 3.000 euros.
No suposto de que o crédito determinado para calquera dos módulos citados non se esgotase no momento da concesión das axudas, o remanente poderase utilizar para calquera dos outros módulos.
Segundo.-Destinatarios.
Poderán solicitar estas axudas os alumnado de formación profesional de centros públicos, así como o alumnado e profesorado de centros concertados de formación profesional.
Terceiro.-Modalidades de axudas.
1. Estadías formativas de alumnos en empresas e centros educativos de formación profesional de países estranxeiros para completar a súa formación práctica e as súas competencias lingüísticas a nivel profesional.
2. Visitas preparatorias do profesorado de centros docentes concertados responsable da estadía de alumnos na empresa ou centro escolar receptor, co obxecto de facilitar os acordos de colaboración e a preparación axeitada do proxecto.
3. Estadías formativas do profesorado de centros docentes concertados en empresas e centros educativos de formación profesional de países estranxeiros, para completar a súa formación práctica.
Cuarto.-Requisitos.
1. As estadías formativas de alumnos deberán estar integradas na programación anual do centro.
2. As axudas determinaranse en función dunha contía máxima semanal por alumno/profesor en concepto de reintegro de gastos de transporte, mantenza e aloxamento, tendo en conta a distancia entre os centros, o orzamento global da estadía formativa e a calidade e interese das actividades que se van realizar.
3. As visitas preparatorias serán realizadas por un só profesor de cada centro educativo e terán unha duración máxima de unha semana.
4. As estadías formativas de alumnos en empresas terán unha duración mínima de dúas semanas e máxima de nove, e deberán contar cun titor que supervise o programa formativo que se vai desenvolver. Este deberá estar relacionado coa especialidade que cursen os alumnos. En ningún caso a realización das prácticas suporá relación laboral ou administrativa. A estadía pode formar parte do módulo de formación en centros de traballo (FCT) sempre que se solicite a correspondente autorización expresa da Dirección Xeral de Formación Profesional e Ensinanzas Especiais con corenta e cinco días naturais, de acordo co establecido na Orde do 24 de maio de 2005 pola que se regula o desenvolvemento de estadías formativas en empresas fóra do Estado español (DOG do 13 de xuño).
5. As estadías formativas de profesores en empresa terán unha duración mínima dunha semana e máxima de catro. Os beneficiarios deberán pertencer a algunha das especialidades do profesorado para impartir módulos de formación profesional específica, segundo o Real decreto 1635/1995, do 6 de outubro, e o Real decreto 777/1998, do 30 de abril, ou estar adscritos a prazas dalgunha das especialidades indicadas, así como para aqueles que estean impartindo clases en formación profesional específica. En todo caso, a estadía solicitada estará directamente relacionada coa súa actividade docente.
Quinto.-Solicitudes.
1. O prazo de presentación de solicitudes, perante a Dirección Xeral de Formación Profesional e Ensinanzas Especiais, será dun mes contado a partir do día seguinte da publicación desta orde no Diario Oficial de Galicia. Entenderase como último día de prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último do mes.
2. As solicitudes tramitaranse de acordo co modelo establecido no anexo I desta orde e irán acompañadas da documentación que se indica a continuación:
2.1. Axudas para estadías de alumnos en empresas:
-Proxecto pedagóxico da estadía, indicando os obxectivos da viaxe, empresas onde se realizarán as prácticas, sistemas de seguimento e preparación que seguirán os alumnos participantes, incluíndo as clases de reforzo de lingua estranxeira, avaliación e difusión dos resultados.
-Certificación do director do centro ou centros escolares en que conste que a actividade está recollida na programación anual do centro.
-Declaración xurada do director en que se fará constar a contratación dunha póliza de seguros que cubra o desprazamento e responsabilidade civil dos alumnos no estranxeiro. Poderá substituírse por unha certificación no caso de que os alumnos estean en poder do carné xove en vixencia.
-Calendario de actividades.
-Nome do profesor coordinador.
-Listaxes dos alumnos participantes segundo o anexo IV.
-Orzamento detallado dos gastos da viaxe ao país que se visita, aloxamento e mantenza. Deberase indicar o custo global por alumno e o custo global por grupo.
-Documento de aceptación do centro receptor.
-Certificación de ter ou non ter subvención ou axuda, para a mesma finalidade, procedente de calquera outra administración ou ente público.
-Declaración responsable de que os beneficiarios non incorren nos supostos previstos nos números 2º e 3º, do artigo 10 da Lei 9/2007, do 13 de xuño, de subvencións de Galicia.
2.2. Axudas para visitas preparatorias:
-Orzamento da viaxe.
-Proposta de proxecto do centro galego, co visto e prace do director.
-Documento de aceptación do centro receptor.
-Certificación de ter ou non ter subvención ou axuda para a mesma finalidade procedente de calquera outra administración ou ente público.
-Declaración responsable de que os beneficiarios non incorren nos supostos previstos nos apartados 2º e 3º, do artigo 10 da Lei 9/2007, do 13 de xuño, de subvencións de Galicia.
2.3. Axuda para estadías de profesores en empresas:
-Certificación de servizos segundo o anexo III e méritos alegados segundo o baremo do anexo II.
-Proxecto de formación na empresa, indicando os datos da empresa, relación coa familia profesional, obxectivos da estadía e descrición das actividades que se realizarán, avaliación e difusión dos resultados.
-Calendario e nomes dos participantes.
-Orzamento.
-Documento de aceptación do centro receptor.
-Declaración responsable de que os beneficiarios non incurren nos supostos previstos nos apartados 2º e 3º, do artigo 10 da Lei 9/2007, do 13 de xuño, de subvencións de Galicia.
-Certificación de ter ou non ter subvención ou axuda, para a mesma finalidade, procedente de calquera outra administración ou ente público.
3. No caso dos centros privados concertados, ademais da correspondente documentación deberase formalizar un convenio de colaboración no que se nomeen como entidades colaboradoras aqueles, de acordo co establecido no artigo 13 da Lei 9/2007, do 13 de xuño, de subvencións de Galicia.
4. De conformidade cos artigos 14, 15 e 16 da Lei 9/2007, do 13 de xuño, de subvencións de Galicia, a presentación da solicitude de concesión de axuda ou subvención polo interesado comportará a autorización á Dirección Xeral de Formación Profesional e Ensinanzas Especiais para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, se fose necesario; igualmente levará implícita a autorización para o tratamento necesario dos datos básicos dos beneficiarios e da súa publicación na páxina web da Consellería de Educación e Ordenación Universitaria, así como para figurar no Rexistro Público de Axudas, Subvencións e Convenios. Este rexistro será de acceso público por procedementos informáticos, nos termos previstos na Lei 30/1992, do 26 de novembro, de réxime xurídico das administracións públicas e do procedemento administrativo común, e na Lei orgánica
15/1999, do 17 de decembro, de protección de datos de carácter persoal.
Sexto.-Condicións de realización.
1. Os profesores e alumnos realizarán durante a súa estadía na empresa o horario produtivo que esta teña establecido. No caso de alumnos, tanto o horario coma o período de realización das actividades de formación axustarase ao establecido na Resolución do 27 de xuño de 2005 (DOG do 8 de xullo).
2. Durante o período de estadía na empresa ou en institucións, os profesores acollidos ao Sistema Nacional de Seguridade Social terán cuberto o risco de enfermidade cubrindo o formulario E111, que deberá xestionar cada participante. En todo caso, os alumnos e profesores que participen nas estadías deberán estar cubertos por un seguro de accidentes e responsabilidade civil contratado polo centro e incluído na bolsa que reciban.
3. Durante o período de estadía formativa en empresas, os alumnos e os profesores non terán vínculo ou relación laboral coa empresa ou institución de acollida, nin poderán ocupar un posto de traballo dentro do seu cadro de persoal, polo que quedarán excluídos da lexislación laboral.
4. A Dirección Xeral de Formación Profesional e Ensinanzas Especiais remitiralles ás delegacións provinciais da Consellería de Educación e Ordenación Universitaria unha relación dos centros educativos que están realizando as estadías formativas nas empresas.
5. A concesión de autorización para estadías en empresas implicará a incompatibilidade con calquera outra actividade pública ou privada.
6. O período de realización das actividades contempladas nesta orde será desde o 1 de xaneiro ata o 30 de novembro de 2009.
Sétimo.-Presentación de solicitudes.
1. As solicitudes, asinadas polo director do centro, estarán dirixidas á Dirección Xeral de Formación Profesional e Ensinanzas Especiais e presentaranse no rexistro xeral da Xunta de Galicia, edificio administrativo de San Caetano 15771, Santiago de Compostela. Tamén poderán utilizarse para a presentación de solicitudes calquera das dependencias previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de que optasen por presentar a súa solicitude nunha oficina de correos, farano en sobre aberto para que a instancia sexa datada e selada polo funcionario de correos antes de ser certificada.
2. De acordo co establecido no artigo 71 da citada Lei 30/1992, do 26 de novembro, naquelas solicitudes que non acheguen os requisitos exixidos, requirirase o interesado para que nun prazo de dez días emende as faltas ou presente os documentos preceptivos; de non facelo, considerarase que desistiu da súa petición e arquivarase o expediente.
Oitavo.-Axuda económica.
Os reintegros de gasto en concepto de transporte, mantenza e aloxamento concederanse tendo en conta a duración, a distancia e o nivel de vida dos países a que se desprazan os beneficiarios, conforme os seguintes baremos.
Ver referencia pdf "03300D006P039.PDF"
Noveno.-Comisión de selección e criterios de valoración dos proxectos.
1. As solicitudes serán avaliadas por unha comisión de selección integrada polos seguintes membros:
Presidente: o subdirector xeral de Ensinanzas Especiais e Formación Permanente.
Vogais: o subdirector xeral de Formación Profesional, o xefe de Servizo de Xestión Integrada de Recursos, Formación en Empresas e Orientación Laboral, o xefe de Servizo de Xestión Económica e Educación de Adultos e un inspector educativo.
Secretario/a: un/unha funcionario/a da subdirección xeral.
2. A comisión reunirase para seleccionar os proxectos tendo en conta os seguintes criterios:
a) A calidade do proxecto pedagóxico: ata 10 puntos, segundo os seguintes baremos:
a.1) Definición dos obxectivos: ata 2 puntos.
a.2) Xustificación da pertinencia do proxecto: ata 2 puntos.
a.3) Descrición do programa de traballo: ata 2 puntos.
a.4) Avaliación: ata 2 puntos.
a.5) Difusión dos resultados: ata 2 puntos.
b) No caso de estadías de profesores a selección axustarase ao baremo establecido no anexo II desta convocatoria.
3. A comisión de selección tendo en conta o crédito máximo determinado no punto primeiro, elaborará a súa proposta de adxudicación de subvencións, que elevará a persoa titular da Consellería de Educación e Ordenación Universitaria para que resolva o que proceda.
Décimo.-Comunicación.
1. A concesión ou denegación da axuda resolverase por orde da persoa titular da Consellería de Educación e Ordenación Universitaria e publicarase no Diario Oficial de Galicia e na páxina web www.edu.xunta.es/ea. Contra a dita resolución os interesados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes contado a partir do día seguinte ao da súa publicación do Diario Oficial de Galicia, de acordo co disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses, perante a sala do contencioso-administrativo do Tribunal Superior de Xustiza de Galicia.
2. As solicitudes entenderanse denegadas de non ditarse resolución expresa no prazo de seis meses contados desde o día seguinte ao da publicación desta orde no DOG.
Décimo primero.-Prazos dos pagamentos.
Para as axudas concedidas que non superen o importe de 6.000 euros e logo da aceptación da subvención, poderá acordarse un anticipo de pagamento de ata un 80%; o 20% restante librarase unha vez finalizada e xustificada a actividade. Nas axudas que superen esta cantidade o pagamento realizarase integramente unha vez rematada e xustificada a actividade.
Décimo segundo.-Xustificación da actividade.
1. Rematada a actividade obxecto da axuda, os beneficiarios destas deberán de remitir a través do centro educativo no prazo dun mes, segundo o establecido no artigo 28 da Lei 9/2007, do 13 de xuño, de subvencións de Galicia, a documentación que a seguir se detalla:
1.1. Para os beneficiarios que cursen estudos en centros públicos achegarase:
a) Relación de gastos e pagamentos efectuados, con datas e modalidade de pagamento, selada e asinada polo director do centro. As facturas orixinais dos referidos gastos arquivaranse no centro docente para a súa custodia e para a posta á disposición, se é o caso, dos órganos de control que teñan atribuídas as funcións de comprobación e control da aplicación deses fondos.
b) Declaración positiva ou negativa de outras axudas percibidas para a mesma finalidade. O importe da subvención nunca poderá superar, illadamente ou en concorrencia con subvencións ou axudas doutras administracións públicas ou doutros entes públicos ou privados, nacionais ou internacionais, o custo da actividade desenvolvida polo beneficiario, tal como dispón o artigo 17.3º da citada Lei 9/2007. No caso de que o custo final sexa inferior á axuda concedida deberase minorar a axuda en proporción á axuda xustificada. Estes extremos deberán ser comprobados polo centro.
c) Certificación do director do centro en que se faga constar a empresa ou centro de acollida e as datas exactas de duración da estadía, o nome e número do DNI dos alumnos.
d) Memoria en formato papel ou informático do traballo realizado durante a estadía no país de acollida que incluirá os seguintes datos:
-Programación e avaliación das actividades realizadas na estadía con descricións de procesos produtivos, tecnoloxías utilizadas, posibilidade de realización doutras estadías e aspectos positivos e negativos que hai que considerar.
1.2. Para os beneficiarios de centros concertados achegarase:
a) Relación de gastos xunto coas facturas correspondentes así como xustificantes dos pagamentos efectuados especificando datas e modalidade. As relacións de gastos e pagamentos entregaranse asinadas polo director do centro e nelas figurará a súa aprobación por parte do consello escolar do centro. Nos centros docentes conservarase unha copia xustificativa dos referidos gastos para a súa custodia á disposición, de ser o caso, dos órganos de control que teñan atribuídas as funcións de comprobación e control da aplicación deses fondos.
b) Declaración positiva ou negativa de outras axudas percibidas para a mesma finalidade. O importe da subvención nunca poderá superar, illadamente ou en concorrencia con subvencións ou axudas doutras administracións públicas ou doutros entes públicos ou privados, nacionais ou internacionais, o custo da actividade desenvolvida polo beneficiario, tal como dispón o artigo 17.3º da citada Lei 9/2007. No caso de que o custo final sexa inferior á axuda concedida deberase minorar a axuda en proporción á axuda xustificada. Estes extremos deberán ser comprobados polo centro.
c) Certificación do director do centro en que se faga constar a empresa ou centro de acollida e as datas exactas de duración da estadía, o nome e número do DNI dos alumnos.
d) Memoria en formato papel ou informático do traballo realizado durante a estadía no país de acollida que incluirá os seguintes datos:
d.1. Visitas preparatorias. Obxectivos acadados de cara á realización do proxecto, incluíndo un breve resumo deste: descrición, datas de realización, etc.
d.2. Estadías de alumnos. Programación e avaliación das actividades realizadas na estadía con descricións de procesos produtivos, tecnoloxías utilizadas, posibilidade de realización doutras estadías e aspectos positivos e negativos que hai que considerar.
d.3. Estadías de profesores. Certificación da empresa ou centro de acollida en que se indiquen as datas e as características da estadía realizada. Memoria do traballo individual desenvolvido, no que se farán constar, entre outros, os seguintes aspectos:
a. Descrición do proceso produtivo. Perfís profesionais que participan, diferenciados segundo os niveis de cualificación.
b. Realizacións máis significativas de cada perfil profesional.
c. Tecnoloxías utilizadas e a súa presenza no equipamento de cada ciclo formativo (valoración da súa necesidade ou conveniencia de incorporalo).
d. Cambios que se prevén no sistema produtivo (evolución da competencia profesional).
e. Programa de formación en centros de traballo que se podería realizar nesa empresa e nos diferentes ciclos formativos da súa familia profesional.
f. Posible formación do profesorado que podería desenvolver a empresa ou traballadores que poderían colaborar no plan de formación do profesorado de formación profesional específica.
g. Valoración da estadía de formación: aspectos positivos e aspectos que se deben mellorar.
2. Os proxectos e traballos realizados polos centros seleccionados quedarán en poder da Dirección Xeral de Formación Profesional e Ensinanzas Especiais, reservando para sí o dereito de difundir os traballos realizados en función da súa orixinalidade e pasando a formar parte dos fondos documentais da Consellería de Educación e Ordenación Universitaria.
Décimo terceiro.-Modificación da resolución de concesión das axudas.
De acordo co establecido no artigo 28.10º da Lei 9/2007, do 13 de xuño, de subvencións de Galicia, a non xustificación da axuda percibida así como calquera outra alteración das condicións tidas en conta para a concesión das axudas outorgadas por outras administracións ou entes públicos ou privados, nacionais ou internacionais, poderá dar lugar á revogación ou modificación da resolución da concesión, e levará consigo o reintegro total ou parcial, da contía percibida.
Décimo cuarto.-Recoñecemento das actividades realizadas.
De conformidade coa Orde do 1 de marzo de 2007, pola que se regula a convocatoria, recoñecemento, certificación e rexistro das actividades de formación do profesorado e se establecen as equivalencias das actividades de investigación e das titulacións, a participación en programas internacionais poderá ter os efectos correspondentes a actividades de formación permanente, expedindo a tal efecto a Dirección Xeral Formación Profesional e Ensinanzas Especiais as certificacións correspondentes, unha vez presentada a memoria e a acta correspondente que se atopará en www.edu.xunta.es/ea, conforme as seguintes equivalencias:
1. Estadías de profesorado en empresas no estranxeiro:
a) Estadías formativas ata 3 semanas de duración: 20 horas de formación.
b) Estadías formativas entre catro e seis semanas de duración: 35 horas de formación.
2. Coordinador da organización das estadías dos alumnos: 50 horas de formación.
Décimo quinto.-Retirada de documentación.
Durante o mes de decembro de 2009 os profesores solicitantes poderán retirar a súa documentación da Consellería de Educación e Ordenación Universitaria (edificio administrativo de San Caetano 15771 Santiago de Compostela), directamente ou a través de persoa autorizada. Transcorrido o prazo, entenderase que renuncian á súa recuperación, perdendo todo dereito sobre ela.
Disposicións derradeiras
Primeira.
Autorízase á Dirección Xeral de Formación Profesional e Ensinanzas Especiais para adoptar os actos e medidas necesarias no desenvolvemento desta orde.
Segunda.-Réxime de recursos.
Contra esta orde cabe interpoñer recurso contencioso-administrativo perante a sala do contencioso-administrativo do Tribunal Superior de Xustiza de Galicia, no prazo de dous meses desde o día seguinte ao da súa publicación, e potestativamente o recurso previo de reposición perante a conselleira de Educación e Ordenación Universitaria no prazo dun mes.
Terceira.-Entrada en vigor.
Esta orde entrará en vigor o día seguinte ao da súa publicación no DOG.
Santiago de Compostela, 9 de febreiro de 2009.
Laura Sánchez Piñón
Conselleira de Educación e Ordenación Universitaria
Ver referencia pdf "03300D006P039.PDF"
Ver referencia pdf "03300D007P047.PDF"